હત્યાની ત્રણ ઘટનાથી પોલીસ તંત્રમાં દોડધામ: આરોપીઓને પકડવા ટીમો બનાવાઈ
શુક્રવાર, ડિસેમ્બર 14 2018, 23:09 Hrs(IST)
નવગુજરાત સમય | Publish Date: Aug 2 2018 9:08AM
શહેરમાં 16 જ કલાકમાં હત્યાના ત્રણ બનાવ નોંધાયાં છે. જગતપુર, અમરાઈવાડી અને બાપુનગર પોલીસ સ્ટેશનના ચોપડે એક પછી એક હત્યાની ઘટનાઓ નોંધાતાં પોલીસમાં દોડધામ મચી છે. આ ત્રણ કિસ્સામાં પૈસાના કે સંબંધના વિવાદ કારણભૂત હોવાની વિગતો ખુલી રહી છે. સોલામાં ઈસ્ત્રીકામ કરતાં યુવકનું ગળું કાપી નાખી હત્યા કરી નખાઈ તે પાછળ સંબંધો કારણભૂત હોવાની વિગતો વચ્ચે પોલીસે બે આરોપીને પકડી પાડવા કવાયત હાથ ધરી છે. બાપુનગરમાં માત્ર રૂ. 100 માગતા હીરા કારખાનામાં કારીગરને એવો ઢોર માર માર્યો કે તે મૃત્યુ પામ્યો છે. અમરાઈવાડીમાં પુત્રીના મકાનનું Rs 1200 ભાડું લેવા ગયેલી વૃદ્ધાની હત્યા કરી ભાડૂઆત મહિલા અને પરિવાર લાપતા થઈ ગયાં છે. .
બાપુનગરમાં રહેતા પોપટભાઈ મસુરભાઈ પટણીના મોટા પુત્ર કિશોરભાઈ પટણી ભદ્રકાળી ડાયમંડ નામના હીરાના કારખાનામાં નોકરી કરતા હતા. કિશોરભાઈને તેની સાથે નોકરી કરતાં તુષાર નટવરલાલ બારોટ (રહે. ઠક્કરનગર) સાથે પૈસા બાબતે વિવાદ ચાલતો હતો. કારખાનાના પૈસાની ઉઘરાણી બાબતે તુષાર બારોટ આજે કિશોરભાઈ અને તેના કારખાનાના માલિક જયસુખ પટેલને ગાળો દેવા માંડ્યો હતો. તુષારે અચાનક જ કિશોરભાઈ ઉપર હુમલો કર્યો હતો અને જમીન ઉપર જોરથી પછાડી ફેંટો, લાતોનો ઢોર માર માર્યો હતો. હોસ્પિટલ લઈ જવાતા કિશોરભાઈને મૃત જાહેર કરાયા હતા. હત્યા બાદ નાસી છૂટેલા તુષાર બારોટને ઝડપી લઈ બાપુનગર પોલીસે સઘન પૂછપરછ હાથ ધરી છે..
અમરાઈવાડીમાં રહેતા ધીરજભાઈ વેગડાના તા. 28ના રોજ ઓફિસે ગયા પછી 60 વર્ષના માતા શાંતાબહેન લાપતા બન્યા હતા. ચાર દિવસથી લાપતા શાંતાબહેનનો મૃતદેહ આજે સવારે અમરાઈવાડીમાં ન્યૂ મહાલક્ષ્મીનગરના એક મકાનમાંથી મળ્યો હતો. શાંતાબહેનની હત્યા કરી લાશ ઉપર એસિડ જેવો જ્વલનશીલ પદાર્થ નાખી દેવાયો હતો. પોલીસ તપાસમાં એવી વિગતો ખુલી છે કે, શાંતાબહેન તેમના પુત્રી હંસાબહેને ભાડે આપેલા મકાનનું Rs 1200 ભાડું લેવા ગયા હતા. આ સમયે ઝઘડો થતાં શાંતાબહેનની હત્યા કરી મકાન બંધ કરી ભાડૂઆત લીલાબહેન ઉર્ફે લલી મહેશભાઈ અને પરિવારના સભ્યો નાસી છૂટ્યા છે. અમરાઈવાડી પી.આઈ. ઓ.એમ. દેસાઈ અને ટીમે આરોપીઓને ઝડપી લેવા ચક્રોગતિમાન કર્યા છે..
ઠક્કરબાપાનગરમાં રહેતા રમેશભાઈ વાલજીભાઈ પંચાલના મોટા પુત્ર દિલીપભાઈ (ઉ.વ. ૪૦) જગતપુર રોડ ઉપર ઉમા ટેનામેન્ટમાં રહેતા હતા. પત્ની શિલ્પાબહેન અને બે પુત્રી સાથે રહેતા દિલીપભાઈ પણ પિતાની માફક ઈસ્ત્રીકામ કરે છે. તા. 31ના રોજ પિતાના ઘરે રોકાયેલા દિલીપભાઈ સાંજે સાત વાગ્યે ઘરે જવા નીકળ્યા હતા. સવારે પાંચ વાગ્યાના અરસામાં દિલીપભાઈના સાળા જિજ્ઞેશભાઈએ ફોન કરીને જાણ કરી હતી કે, રાત્રે આઠ વાગ્યે ચાંદલોડિયાના ઘરેથી જમીને નીકળેલા દિલીપભાઈ પરત ફર્યા નથી. દિલીપભાઈનો ફોન નો-રિપ્લાય આવતો હતો. સ્વજનો શોધખોળ કરતાં હતાં તે દરમિયાન જગતપુર રોડ ઉપર BSNL ઓફિસ પાછળ ઝાડીમાં દિલીપભાઈનો મૃતદેહ મળ્યો હતો. તીક્ષ્ણ હથિયારનો એક જ ઘા ઝીંકી દિલીપભાઈનું ગળું કાપી નાખવામાં આવ્યું હતું. મૃતકની બાઈક 100 ફૂટ દૂરથી મળી આવી હતી. આડા સંબંધોના વિવાદમાં દિલીપભાઈની હત્યા કરવામાં આવી હોવાની વિગતો વચ્ચે બે આરોપીને ઝડપી લેવા સોલા PI ડી.એચ. ગઢવી અને ટીમે તપાસ હાથ ધરી છે.